Ֆիսաս Պանայոտիս

**Պանայոտիս (Տակիս) Ֆիսաս** (,), հույն ֆուտբոլիստ, ձախ պաշտպան, 2004 թվականի Եվրոպայի չեմպիոն։  Խաղալով Ֆուտբոլի Եվրոպայի առաջնություն 2004-ում իր հավաքականի բոլոր 6 խաղերում եղել է թիմի հիմնական պաշտպանը, որը մեծ դեր է խաղացել մրցաշարում հաղթանակի հասնելու գործում։

## Ակումբային կարիերա
### Հունաստան
Ֆիսասը կարիերան սկսել է «Պանիոնիոսի» երիտասարդական ակադեմիայում, իսկ առաջին թիմի կազմում նորամուտը նշել է 1990/91 մրցաշրջանում։ Նոր Զմյուռնիայի ակումբի կազմում անցկացրել է 8 մրցաշրջան և 1998 թվականին նվաճել է Հունաստանի գավաթը։ 1998 թվականին պայմանագիր է կնքել մայրաքաղաքային «Պանատինաիկոսի» հետ։ Նոր ակումբում Ֆիսասը գրավել է Հունաստանի ազգային հավաքականի մարզչական շտաբի ուշադրությունը և թիմի կազմում նորամուտը նշել է 1999 թվականին։ Ֆիսասն իր առաջին խաղն անցկացրել է ՈՒԵՖԱ Չեմպիոնների Լիգայի 2000/01 մրցաշրջանում։

### Արտասահմանյան ակումբներ
2003 թվականի դեկտեմբերին տեղափոխվել է Լիսաբոնի «Բենֆիկա», որտեղ անցկացրել է մեկուկես մրցաշրջան։ Նա օգնել է «արծիվներին» նվաճել Պորտուգալիայի 2003/04 մրցաշրջանի գավաթը՝ հավասարեցնելով հաշիվը «Պորտուի» դեմ եզրափակիչ խաղում, իսկ հաջորդ մրցաշրջանում թիմը նվաճել է Պորտուգալիայի ֆուտբոլի առաջնությունը։ 2004 թվականի հունվարի 25-ին պահեստայինների նստարանին էր «Վիտորիա Գիմարայեսի» դեմ արտագնա խաղում, «Բենֆիկան» հաղթել է նվազագույն հաշվով, սակայն խաղը ստվերվել է խաղադաշտում Ֆիսասի թիմակից Միկլոշ Ֆեհերի հանկարծակի մահով։

2005 թվականի ամռանը Ֆիսասը հեռացել է «Բենֆիկայից» և անսպասելի որոշում կայացրել տեղափոխվել շոտլանդական «Հարթ օֆ Միդլոթիան»՝ չնայած Անգլիայի և Գերմանիայի ակումբների հետաքրքրությանը։ Իր առաջին մրցաշրջանում ակումբի հետ հասել Է Շոտլանդիայի գավաթի եզրափակիչ, որտեղ հաղթել է «Գրետնային»։ «Հարթսի» կազմում իր առաջին և միակ գոլը խփել է 2006 թվականի դեկտեմբերի 9-ին «Մոտերուելի» դեմ լիգայի խաղում։ 2006/07 մրցաշրջանի վերջում հեռացել է  Էդինբուրգյան ակումբից, որպեսզի վերադառնա «Պանատինաիկոս»։

### Վերադարձ Հունաստան
Վերադառնալով «Պանատինաիկոս»՝ 2007/08 մրցաշրջանում ընդամենը մի քանի հանդիպում է անցկացրել և որոշել է հեռանալ ֆուտբոլից։ Սպորտից հեռանալուց հետո Ֆիսասը մտել Է Հունաստանի հավաքականի մարզչական շտաբ Օտտո Ռեհագելի հետ, օգնել նրան 2010 թվականի աշխարհի առաջնությունում, Ռեհագելի հեռանալուց հետո աշխատել է նոր մարզիչ Ֆերնանդու Սանտուշի հետ։

## Միջազգային կարիերա
Ֆիսասը Հունաստանի կազմում անցկացրել է 60 հանդիպում և դարձել 4 գոլի հեղինակ։ Ֆիսասը թիմի կազմում իր նորամուտը նշել է 1999 թվականին Ֆինլանդիայի դեմ խաղում։ Հավաքականի կազմում չորս գոլերից երեքը խփել է Կիպրոսի դարպասը. դուբլ է ձևակերպել 2002 թվականի մայիսի 15-ին և ևս մեկ անգամ գոլ խփել 2003 թվականի հունվարի 29-ին, երկու խաղերում էլ Հունաստանը հաղթել է համապատասխանաբար 3:1 և 2:1 հաշվով։ Նա նաև Հունաստանի հավաքականի առանցքային խաղացողներից մեկն էր, որը Պորտուգալիայում անսպասելիորեն հաղթել է Եվրոպայի 2004 առաջնությունում։ Հետագայում նա ընդգրկվել է մրցաշարի խորհրդանշական հավաքականում։

## Կարիերայի ավարտից հետո
Ֆուտբոլից հեռանալուց հետո Ֆիսասը ստանձնել է Հունաստանի հավաքականի տեխնիկական տնօրենի պաշտոնը։ Կլաուդիո Ռանիերիի՝ Հունաստանի գլխավոր մարզչի պաշտոնը ստանձնելուց հետո Ֆիսասի պայմանագիրը, որն ավարտվել էր 2014 թվականի օգոստոսի 1-ին, չի երկարաձգվել։ Մի քանի օր անց հայտարարվել է, որ նա կսկսի աշխատել «Պանատինաիկոսի» հետ որպես ֆուտբոլի տնօրեն՝ 6,5 տարի անց վերադառնալով «կանաչների մոտ»։ Այդ պաշտոնը նա լքել է 2016 թվականի փետրվարին, բայց արդեն նույն տարվա դեկտեմբերին ստանձնել է ակումբի ակադեմիայի մարզչի պաշտոնը։

2019 թվականի խորհրդարանական ընտրություններում առաջադրվել է Արևելյան Ատտիկայի 1-ին շրջանում «Նոր ժողովրդավարության» կողմից

## Ձեռքբերումներ
* Ֆուտբոլի Եվրոպայի առաջնություն 2004՝ չեմպիոն
* Հունաստանի Սուպերլիգայի չեմպիոն՝ 2003/04
* Հունաստանի գավաթի գավաթակիր՝ 1998
* Պորտուգալիայի ֆուտբոլի առաջնության չեմպիոն՝ 2004/05
* Պորտուգալիայի գավաթի գավաթակիր՝ 2004
* Շոտլանդիայի գավաթի գավաթակիր՝ 2006

## Ծանոթագրություններ

## Արտաքին հղումներ
* Профиль  на londonhearts.com

 
Կատեգորիա:Բենֆիկայի ֆուտբոլիստներ
Կատեգորիա:Հունաստանի հավաքականի ֆուտբոլիստներ
Կատեգորիա:Պանաթինաիկոսի ֆուտբոլիստներ
Կատեգորիա:Սպորտի ղեկավարներ և կառավարիչներ
Կատեգորիա:Ֆուտբոլի Եվրոպայի չեմպիոններ
Կատեգորիա:Հույն ֆուտբոլիստներ
Կատեգորիա:Տղամարդկանց ֆուտբոլի պաշտպաններ